**Manje je više**

**(Laička kolumnica [161])**

**Čast i odgovornost**

Evanđelje nas ove nedjelje (MK 10, 35-45) suočava s dijalogom što ga **Ivan** i **Jakov** vode s Isusom, salijećući ga da im ispuni posebnu želju. Oni je iznose djetinjasto i kočoperno: *Daj nam da ti u slavi tvojoj sjednemo jedan zdesna, a drugi slijeva*.

Napuštam osebujnu napetost perikope koja mi nalaže da u kolumnici laički zahvatim dva značenjski bremenita pojma što se, hotimice polarizirano suprotstavljeni u naslovnoj sintagmi, u vrtoglavoj zbilji svakodnevlja nažalost odveć rijetko spominju u jednom dahu.

Jedan od dvojice častoljubivih apostola bio je tada mudrosno zelen mladac, isti onaj dugovječni Ivan, Isusov ljubljeni učenik koji je u kristalnom proslovu svoje inačice *Radosne vijesti* nepobitno definirao što *bijaše u početku*. Nama, ovodobnim pozemljarima koji se zgodimice hvastamo samodopadnom spoznajom o najvećem stupnju (*ikada*!?) dosegnute uljudbe, poželjno je znati da je autor *Knjige otkrivenja* skupa s podjednako lakomislenim bratom izricanjem nepromišljene želje koraknuo prema opasno strmoj litici isprazna *častohleplja*.

*Čast* je poput ukusna napitka ljekarničke kakvoće koji, troši li se u većoj količini, omamljuje duh i opija svijest, potičući ovisničku želju za novom čašicom. Zahvaljujući Isusovoj hitrosti i njihovu dobrim židovskim odgojem stečenom poštenju, Zebedejevi sinovi postadoše časni i čestiti ljudi. Neobuzdanost kojom obijesno častohleplje prelazi u prgavu oholost ponajbolje se od pamtivijeka pa sve do naših dana zrcali u ponašanju bahatih vlastodržaca i gavanskih rasipnika kojima ništa nije sveto i dostojno poštovanja.

Ovakvim promišljanjem časti i *odgovornosti* želim ukazati na njihovu dubinsku povezanost. Tko želi odisati čašću, *dužan* je ćutjeti, preuzimati i (s)nositi odgovornost. Pred dragim Bogom odgovorni smo za riječi i djela, propuste i omaške, uspjehe i promašaje. Odgovornost se ne da računalno programirati. Nje nas lišava samo *neubrojivost* uslijed teške bolesti. Promicanje *ljudskih prava* danas se uglavnom odvija bez isticanja sprege s *dužnostima* i odgovornošću. Milostivi Bože, učini nas odgovornim, časnim, čestitim, pravičnim i poštenim osobama!

Sead Ivan Muhamedagić